section_heading: Vojna karijera
paragraph_text: Vojno školovanje Emanuel Filibert je započeo kada je 1884., s petnaest godina, počeo pohađati Vojnu akademiju u Torinu. U rujnu 1888. dobiva čin poručnika, te počinje služiti u 5. pukovniji poljske artiljerije smještene u Venariji. Potom je premješten na službu u 17. pukovniju u Novari gdje je unaprijeđen u čin satnika, nakon čega s činom bojnika služi u 19. pukovniji u Firenzi. U listopadu 1893. promaknut je u čin potpukovnika, dok u rujnu iduće, 1894. godine, preuzima zapovjedništvo nad 5. pukovnijom poljske artiljerije u kojoj je nekada služio. Kada je krajem 1894. izbio Talijansko-abesinski rat zatražio je da ga se uputi u Etiopiju, ali mu to tadašnji talijanski premijer Francesco Crispi nije dopustio smatrajući da nema dovoljno iskustva. U prosincu 1897. unaprijeđen je u čin general bojnika, te je imenovan glavnim zapovjednikom artiljerije u Torinu. Čin general poručnika dostiže u ožujku 1902. kada je i imenovan zapovjednikom divizije smještene u Torinu. U travnju 1905. postaje zapovjednikom X. korpusa sa sjedištem u Napulju. Zbog tog novog imenovanja seli se zajedno s obitelji iz Torina u Napulj u Palaču Capodimonte. Ni kada je 1911. izbio Talijansko-turski rat talijanska Vlada nije prihvatila njegov zahtjev da bude upućen u Libiju radi sudjelovanja u tom ratu.